-----------------------------------------------------------------------
  9. การควบคุมภายในและการตรวจสอบภายใน

  -----------------------------------------------------------------------

บริษัทฯ ได้ให้ความสำคัญต่อการควบคุมภายใน
โดยจัดให้มีการควบคุมภายในและการบริหารความเสี่ยงที่มีประสิทธิภาพเพียงพอที่จะสามารถบริหารจัดการความเสี่ยงให้อยู่ในระดับที่ยอมรับได้
เหมาะสมกับสภาพแวดล้อมของงาน หรือกิจกรรมของหน่วยงานนั้นๆ
รวมทั้งกำหนดให้มีหน่วยงานตรวจสอบภายใน
ทำหน้าที่ตรวจสอบและติดตามประเมินผลการควบคุมภายในอย่างสม่ำเสมอ
ตลอดจนปรับปรุงและให้ความเชื่อมั่นในระบบการควบคุมภายในที่มีอยู่ให้มีความเหมาะสมกับสถานการณ์
และความเสี่ยงที่เปลี่ยนแปลงไป เพื่อให้บริษัทสามารถบรรลุเป้าหมายและกลยุทธ์ที่กำหนดไว้
และสร้างความเชื่อมั่นให้กับผู้ถือหุ้นและผู้มีส่วนได้เสีย

ในการประชุมคณะกรรมการบริษัท ครั้งที่ 2/2555 เมื่อวันที่ 12 กุมภาพันธ์ 2555
โดยมีกรรมการอิสระ กรรมการตรวจสอบ จำนวนรวม 5 ท่าน เข้าร่วมประชุมด้วย
ได้ทำการประเมินระบบการควบคุมภายใน อ้างอิงตามมาตรฐานสากลของ (The Committee of
Sponsoring Organizations of the Treadway Commission -Enterprise Risk
Management : COSO-ERM) ซึ่งมี 8 องค์ประกอบได้แก่

1.  สภาพแวดล้อมการควบคุม

บริษัทฯ มีสภาพแวดล้อมการควบคุมที่ดีและเหมาะสม โดยบริษัทฯ มีสภาพแวดล้อมแบบเป็นนามธรรม
ได้แก่ ผู้บริหารมีปรัชญาและรูปแบบในการทำงาน เช่น มีทัศนคติที่ดี
มีการส่งเสริมสนับสนุนวัฒนธรรมองค์กรที่มุ่งเน้นความซื่อสัตย์และจริยธรรม เป็นตัวอย่างที่ดี (Role
Model) และสนับสนุนการปฏิบัติหน้าที่เกี่ยวกับการบัญชี การจัดการสารสนเทศ ทรัพยากรบุคคล
การติดตามประเมินผล การบริหารความเสี่ยงเกี่ยวกับการดำเนินงานที่สำคัญ การตรวจสอบภายใน
และการตรวจสอบจากภายนอก
ซึ่งเป็นส่วนสำคัญที่ช่วยสนับสนุนให้การปฏิบัติงานขององค์กรประสบผลสำเร็จตามวัตถุประสงค์ของการควบคุมได้ด้วยทรัพยากรที่มีอยู่อย่างจำกัดและก่อให้เกิดความยั่งยืน
จึงส่งเสริมให้เกิดจิตสำนึกที่ดีในการควบคุมบุคลากรสำหรับกิจกรรมต่างๆ
ในการทำงานอย่างมีความรู้ความสามารถ ด้วยความซื่อสัตย์ สุจริต และมีจรรยาบรรณ
สภาพแวดล้อมการควบคุม ครอบคลุมถึงแนวทางและนโยบายหลักๆ
ในการดำเนินงานด้านธุรกิจและปฏิบัติการ มีโครงสร้างองค์กร และสายการบังคับบัญชาที่ชัดเจน
และเหมาะสม โดยจัดให้พนักงานทุกระดับในองค์กรรับทราบบทบาท หน้าที่ และความรับผิดชอบ
ตลอดจนตระหนักถึงหน้าที่ความรับผิดชอบของตน ทั้งนี้บริษัทฯ
มีเจตนารมณ์ในการปฏิบัติงานโดยยึดหลักการกำกับดูแลกิจการที่ดี (Good Corporate
Governance) อย่างชัดเจน หากพบว่า กรรมการ ผู้บริหาร
และพนักงานมีการฝ่าฝืนหรือกระทำการใดๆ ที่ขัดต่อจริยธรรมธุรกิจของบริษัท
จะพิจารณาและดำเนินการตามความเหมาะสม และในกรณีที่การกระทำดังกล่าวขัดต่อระเบียบ
และข้อบังคับการทำงานด้วยแล้ว บริษัทจะพิจารณาลงโทษตามลักษณะแห่งความผิดตามควรแก่กรณี

2.  การกำหนดวัตถุประสงค์

บริษัทฯ มีการกำหนดวัตถุประสงค์หรือเป้าหมายการปฏิบัติงานในแต่ละระดับอย่างชัดเจน ได้แก่
ด้านกลยุทธ์(Strategy) ด้านการปฏิบัติงาน (Operation) ด้านการรายงาน (Report)
และด้านการปฏิบัติตามนโยบาย กฎ ระเบียบ ข้อปฏิบัติต่างๆ (Compliance)
โดยทำการบันทึกเป็นลายลักษณ์อักษร ที่สอดคล้องกับเป้าหมายหลัก และพันธกิจในภาพรวม
ตลอดจนระดับความเสี่ยงที่ยอมรับได้ นอกจากนี้บริษัทฯ ยังได้มีการปรับเปลี่ยนแผนงาน
กลยุทธ์และวัตถุประสงค์ให้สอดคล้องกับสถานการณ์และปัจจัยเสี่ยงที่เปลี่ยนแปลงไปอย่างสม่ำเสมอ

3.  การบ่งชี้เหตุการณ์

  บริษัทฯ ได้ระบุตัวบ่งชี้เหตุการณ์หรือปัจจัยเสี่ยงต่างๆ
  ที่อาจส่งผลเสียหายต่อวัตถุประสงค์ในระดับองค์กร และระดับปฏิบัติการของบริษัทฯ
  ไว้อย่างเหมาะสมเป็นระบบ โดยพิจารณาจากแหล่งความเสี่ยงภายนอกและภายในบริษัทฯ
  และยังมีการติดตามผลอย่างสม่ำเสมอ เพื่อให้มั่นใจว่า บริษัทฯ
  มีการระบุปัจจัยเสี่ยงที่ครอบคลุมต่อการเปลี่ยนแปลงของแต่ละระดับ
  และกำหนดให้มีการรายงานต่อผู้บริหารหรือผู้เกี่ยวข้องให้รับทราบอยู่เสมอ

4.  การประเมินความเสี่ยง

บริษัทได้จัดตั้ง คณะกรรมการบริหารความเสี่ยง อันประกอบด้วย
สมาชิกของคณะกรรมการอิสระและกรรมการบริหาร
เพื่อให้กรรมการบริหารร่วมกำหนดหลักเกณฑ์ของการประเมินความเสี่ยงทั้งในระดับองค์กรและระดับปฏิบัติการให้เหมาะสม
และเพื่อเป็นแนวทางในการปฏิบัติสำหรับ ผู้บริหารและพนักงานของบริษัทฯ
ในการประเมินและบริหารความเสี่ยงของแต่ละกิจกรรมที่ตนรับผิดชอบให้อยู่ในระดับที่ยอมรับได้ตามหลักเกณฑ์ที่คณะกรรมการบริหารความเสี่ยงกำหนดขึ้น

5.  การตอบสนองความเสี่ยง

บริษัทฯ มีกระบวนการบริหารความเสี่ยงอย่างเป็นระบบต่อเนื่อง
โดยกำหนดกลยุทธ์การตอบสนองต่อความเสี่ยงในแต่ละระดับ และในภาพรวม เพื่อให้มั่นใจได้ว่า
บริษัทฯ ได้มีการพิจารณาทางเลือกที่มีความคุ้มค่าที่สุด และมีประสิทธิผลที่สุด
โดยเลือกจัดการกับความเสี่ยงระดับสูงเป็นอันดับแรก
เพื่อลดโอกาสและผลกระทบในภาพรวมที่จะเกิดเหตุการณ์นั้น และมีมาตรการควบคุมภายในที่ดี
ที่มีประสิทธิภาพเหมาะสมกับความเสี่ยงที่เปลี่ยนแปลงไป

6.  กิจกรรมการควบคุม

บริษัทฯ มีกิจกรรมการควบคุม โดยใช้ดัชนีวัดผลการปฏิบัติงาน (KPIs)
เป็นเครื่องมือในการวางแผนและควบคุมผลการปฏิบัติงานในทุกระดับ
เพื่อให้สามารถบรรลุวัตถุประสงค์และเป้าหมายได้อย่างมีประสิทธิภาพ โดยดัชนีวัดผลการปฏิบัติงาน
(KPIs) นั้นบริษัทฯ
ได้ทำการทบทวนเป็นประจำทุกปีเพื่อให้สอดคล้องกับเป้าหมายและกลยุทธ์ของบริษัท ทั้งนี้บริษัทฯ
มีการกำหนดขอบเขตอำนาจหน้าที่และวงเงินอำนาจอนุมัติในแต่ละระดับไว้เป็นลายลักษณ์อักษร
มีการดูแลป้องกันทรัพย์สินของบริษัทฯ ไม่ให้สูญหาย หรือใช้ไปในทางที่ไม่เหมาะสม
มีมาตรการป้องกันไม่ให้นำโอกาสหรือประโยชน์ของบริษัทฯ ไปใช้เพื่อประโยชน์ส่วนตน
ตลอดจนกำหนดบุคลากรภายในองค์กรขึ้น
เพื่อดูแลรับผิดชอบระบบการควบคุมภายในของแต่ละระบบงานและมีการแบ่งแยกหน้าที่ความรับผิดชอบอย่างชัดเจน

7.  สารสนเทศและการสื่อสาร

บริษัทฯให้ความสำคัญต่อระบบสารสนเทศและการสื่อสาร
โดยมีการพัฒนาระบบสารสนเทศและสื่อสารอย่างต่อเนื่อง เพื่อให้มีกระบวนการสื่อสารสารสนเทศที่ดี
และมีประสิทธิภาพเพียงพอในการตัดสินใจ ทั้งในระดับหน่วยงาน และในระดับองค์กร
เพื่อให้มั่นใจได้ว่าการสื่อสารนั้นถูกต้องเหมาะสมเป็นประโยชน์ น่าเชื่อถือ
และมีการดำเนินงานและการควบคุมสารสนเทศทั้งภายในและภายนอก
ทั้งที่เกี่ยวข้องทางด้านการเงินและด้านการดำเนินงาน
ซึ่งข้อมูลเหล่านี้มีการบันทึกและสื่อสารไปยังผู้บริหาร
และบุคลากรอื่นภายในหน่วยงานที่จำเป็นต้องใช้ข้อมูลนั้นในการปฏิบัติหน้าที่รับผิดชอบ
โดยเฉพาะข่าวสาร ที่เป็นสัญญาณบอกเหตุอันจะทำให้ผู้บริหารสามารถแก้ไขปัญหาได้ทันท่วงที
และบริหารงานให้บรรลุวัตถุประสงค์ของหน่วยงาน

บริษัทฯ มีระบบรักษาความปลอดภัยของระบบสารสนเทศและข้อมูลที่มีประสิทธิภาพเพียงพอ
ตลอดจนมีการกำหนดแผนสำรองฉุกเฉินสำหรับป้องกันในเรื่องความปลอดภัยของระบบสารสนเทศขณะที่มีอุบัติภัยร้ายแรงจนระบบไม่สามารถปฏิบัติงานได้

8.  การติดตามและประเมินผล

บริษัทฯ มีระบบการติดตามประเมินผลการดำเนินงานที่ดี โดยนำระบบ Balance Scorecard
ซึ่งมีดัชนีวัดผลการปฏิบัติงานที่สำคัญ หรือ Key Performance Indicators
เป็นเครื่องมือวัดผลการดำเนินงาน เพื่อควบคุมผลการปฏิบัติงานของหน่วยงาน
ตั้งแต่ระดับผู้บริหารระดับสูงและพนักงานในบริษัท
โดยทุกหน่วยงานจะรายงานผลการดำเนินงานและเปรียบเทียบกับเป้าหมายของดัชนีวัดต่างๆที่ได้กำหนดไว้เป็นประจำทุกเดือน
และให้มีการติดตามผลอย่างสม่ำเสมอต่อเนื่อง นอกจากนี้
บริษัทฯได้จัดให้มีการตรวจสอบการปฏิบัติงานและสอบทานความเพียงพอของระบบการควบคุมภายใน
รวมทั้งทำการติดตามผลการแก้ไขปรับปรุงอย่างต่อเนื่อง
ตลอดจนมีรายงานตรงต่อคณะกรรมการตรวจสอบอย่างสม่ำเสมอ
โดยหน่วยงานตรวจสอบภายในซึ่งเป็นหน่วยงานอิสระ

ในรอบปี 2555 คณะกรรมการบริษัทฯ เห็นว่าการดำเนินงานของบริษัทฯ
เป็นไปตามระบบการควบคุมภายในที่เหมาะสม ไม่มีข้อบกพร่องที่เป็นสาระสำคัญ

ในการตรวจสอบงบการเงินของบริษัทฯ ปี 2555 โดยผู้สอบบัญชีรับอนุญาต ได้ให้ความเห็นว่า
ไม่พบจุดอ่อนของระบบการควบคุมภายในที่มีสาระสำคัญ
ซึ่งอาจก่อให้เกิดความเสียหายต่อการดำเนินงานของบริษัทฯ แต่อย่างใด

  การตรวจสอบภายใน

บริษัทฯ ได้จัดตั้งส่วนตรวจสอบภายในเป็นหน่วยงานหนึ่งของบริษัทฯ
มีโครงสร้างสายบังคับบัญชารายงานตรงต่อคณะกรรมการตรวจสอบ หน่วยงานตรวจสอบภายใน
ทำหน้าที่ตรวจประเมินประสิทธิผลของระบบการควบคุมภายใน ระบบการบริหารความเสี่ยง
ตามแผนงานการตรวจสอบประจำปีที่พิจารณาตามปัจจัยความเสี่ยงได้รับอนุมัติจากคณะกรรมการตรวจสอบ
รวมทั้งการให้คำแนะนำ ปรึกษา เพื่อให้เกิดความมั่นใจว่าระบบการควบคุมภายใน
ระบบบริหารความเสี่ยงและการกำกับดูแลกิจการของบริษัทฯ ได้จัดให้มีขึ้นอย่างเพียงพอ
และมีประสิทธิภาพและประสิทธิผลตามวัตถุประสงค์ที่วางไว้ โดยมีแนวทางปฏิบัติดังนี้

- ในการตรวจประเมินความมีประสิทธิผลของระบบการควบคุมภายใน
ส่วนตรวจสอบภายในได้ทำการสอบทาน ผลการปฏิบัติงานในแต่ละขั้นตอน เพื่อให้มั่นใจว่า
บริษัทจะสามารถบรรลุวัตถุประสงค์ที่ตั้งไว้อย่างมีประสิทธิภาพและประสิทธิผล โดยปฏิบัติตามกฎ
ระเบียบข้อบังคับต่างๆ อย่างเคร่งครัด และรายงานทางการเงินมีความถูกต้องน่าเชื่อถือ

- การตรวจประเมินความมีประสิทธิผลของระบบการบริหารความเสี่ยง
ส่วนตรวจสอบภายในได้ดำเนินการสอบทานแนวทางการบริหารความเสี่ยงของผู้ปฏิบัติงาน
เพื่อให้มั่นใจว่ามีการระบุและประเมินความเสี่ยงได้อย่างถูกต้องเหมาะสม
และมีการบริหารความเสี่ยงที่เป็นระบบสามารถจัดการความเสี่ยงให้อยู่ในระดับที่ยอมรับได้
และมีการรายงานอย่างครบถ้วนพร้อมทั้งยังมีการติดตามสอบทานความเสี่ยงอย่างต่อเนื่องสม่ำเสมอ

- ในการตรวจประเมินความมีประสิทธิผลของระบบการกำกับดูแลกิจการ
ส่วนตรวจสอบภายในได้สอบทานการกำกับดูแลกิจการ ตามหลักการกำกับดูแลกิจการที่ดี
ของตลาดหลักทรัพย์แห่งประเทศไทยเป็นเกณฑ์เพื่อให้มั่นใจว่า
บริษัทมีโครงสร้างและการสนับสนุนของกระบวนการที่จำเป็นในการนำไปสู่ผลสำเร็จของการกำกับดูแลที่ดีและโปร่งใสและให้ความเป็นธรรมเท่าเทียมกัน
ตลอดจนมีการนำทรัพยากรไปใช้อย่างมีประสิทธิภาพ ประสิทธิผลตรงตามวัตถุประสงค์
เพื่อก่อให้เกิดประโยชน์สูงสุดต่อผู้มีส่วนได้เสียทุกฝ่าย

นอกจากนี้คณะกรรมการตรวจสอบมีการพิจารณาผลการตรวจสอบภายใน
และการติดตามผลการแก้ไขดังกล่าวอย่างสม่ำเสมอ
และหากมีข้อเสนอแนะหรือข้อสงสัยที่มีนัยสำคัญที่มีผลกระทบต่อความเสียหายอย่างร้ายแรงต่อบริษัทฯ
จะมีการรายงานตรงต่อกรรมการผู้อำนวยการได้ทราบเพื่อดำเนินการแก้ไขอย่างทันท่วงที ทั้งนี้
เพื่อทำให้มั่นใจว่า บริษัทฯ มีการควบคุมภายในที่เหมาะสม
และการควบคุมเหล่านั้นได้รับการปฏิบัติตามภายในองค์กร

ส่วนงานตรวจสอบภายในของบริษัทฯ
ได้อ้างอิงมาตรฐานสากลการปฏิบัติงานวิชาชีพการตรวจสอบภายในของสมาคมผู้ตรวจสอบภายใน
เป็นกรอบในการปฏิบัติหน้าที่ มีความเป็นอิสระและความเที่ยงธรรม
ตลอดจนได้รับการสนับสนุนในด้านทรัพยากรต่างๆ ที่จำเป็นอย่างเพียงพอ